|  |  |
| --- | --- |
|  |  |
| Määrus | nr |
|  |  |

Määrus kehtestatakse Vabariigi Valitsuse seaduse § 42 lõike 1 alusel.

**1. peatükk**

**Üldsätted**

**§ 1.****Maa- ja Ruumiamet**

(1) Maa- ja Ruumiamet (edaspidi *amet*) on Majandus- ja Kommunikatsiooniministeeriumi (edaspidi *ministeerium*) valitsemisalas olev valitsusasutus.

(2) Amet esindab ülesannete täitmisel riiki.

(3) Ameti ingliskeelne nimetus on *Land and Spatial Development Board*.

**§ 2.****Ameti pitsat ja sümbolid**

(1) Ametil on sõõrikujuline 35-millimeetrise läbimõõduga pitsat, mille keskel on väikese riigivapi kujutis. Sõõri ülemist äärt mööda on sõnad „Maa- ja Ruumiamet“.

(2) Ametil on oma nimetusega dokumendiplangid, mille kujundus- ja turvaelemendina kasutatakse väikese riigivapi kujutist. Dokumendiplangi kasutamise kord määratakse kindlaks ameti teabehalduse korras.

**§ 3.****Aruandekohustus**

Amet on aruandekohustuslik valdkonna eest vastutava ministri (edaspidi *minister*) ees, kes suunab ja koordineerib ameti tegevust ning teeb tema tegevuse üle teenistuslikku järelevalvet.

**§ 4.****Eelarve**

Ametil on oma eelarve ja ameti kulud kaetakse riigieelarvest. Ameti eelarve kinnitab, seda muudab ja selle täitmist kontrollib minister.

**§ 5.****Asukoht**

Amet asub Tallinnas. Ameti mujal asuva struktuuriüksuse asukoht märgitakse struktuuriüksuse põhimääruses.

**2. peatükk**

**Ameti tegevusvaldkond ja ülesanded**

**§ 6.****Ameti tegevusvaldkond**

Ameti tegevusvaldkonnad on:

1) strateegilise ruumiloome ülesannete täitmine;

2) planeeringute heakskiitmine ja planeeringutele arvamuse andmine;

3) maakatastri pidamine;

4) maakorraldustoimingute tegemine;

5) maa- ja ruumiandmete hõive ning avalikustamine;

6) maa hindamisega seotud tegevused;

7) maareformi toimingute suunamine ja elluviimine;

8) riigile vajalike maade omandamine ja riigimaade haldamine;

9) maaparandustoimingute korraldamine ja elluviimine;

10) ehitus-, planeerimis-, maa- ja ruumiandmetega seotud andmekogude ja infosüsteemide pidamine, nende arendamise ja halduse korraldamine;

11) aadressiandmete süsteemi ja geodeetilise süsteemi pidamine ning Eesti põhikaardi haldamine.

**§ 7.****Ameti ülesanded**

Amet:

1) teeb riiklikku ja haldusjärelevalvet (edaspidi koos *järelevalve*) ning majandustegevusteate, tegevusloa või muu loa menetlemise käigus nõuetekohasuse kontrolli;

2) kohaldab riiklikku sundi seaduses ettenähtud alustel ja ulatuses ning menetleb väärtegusid;

3) täidab oma tegevusvaldkonnas riikliku pädeva ja kontaktasutuse ülesandeid rahvusvaheliste organisatsioonide ja Euroopa Liidu koostöövõrgustikus;

4) korraldab oma tegevusvaldkonna ühtsete infosüsteemide arendamist;

5) töötab välja ameti strateegilised arengudokumendid ning korraldab nende elluviimise ja tulemuste hindamise;

6) analüüsib §-s 6 nimetatud tegevusvaldkondades olukorda riigis ning osaleb oma tegevusvaldkonnaga seotud poliitika, strateegia, rahvusvahelise arengudokumendi ja projekti väljatöötamisel ning elluviimisel;

7) teeb ettepaneku õigusakti väljatöötamise või muutmise kohta ning annab arvamuse õigusakti eelnõu kohta;

8) teeb oma pädevuse piires koostööd teise riigiasutuse, kohaliku omavalitsuse üksuse, erialaliidu, ühenduse ja muu isikuga ning välisriigi asjakohase ametiasutuse ja rahvusvahelise organisatsiooniga;

9) osaleb oma tegevusvaldkonnas Euroopa Liidu otsustusprotsessis ja Euroopa Liidu asutuse töös, töötab välja Euroopa Liidu otsustusprotsessis osalemiseks vajaliku seisukoha projekti ning esitab asjakohase aruande ja teabe;

10) täidab õigusakti, lepingu, välislepingu või ametkondliku välislepinguga talle pandud ülesandeid;

11) nõustab isikuid ja korraldab koolitust oma tegevusvaldkonnas;

12) osutab teenuseid, lähtudes asjaomaste tegevusvaldkondade arengusuundadest, ja arendab nende kvaliteeti;

13) täidab Euroopa Liidu ühise põllumajanduspoliitika abinõude rakendamiseks vajalikke ülesandeid;

14) korraldab oma tegevusvaldkonnas ennetustegevust ja avalikkuse teavitamist ning juurdepääsu ameti valduses olevale avalikule teabele;

15) osutab tasulisi teenuseid ja kehtestab nende rakendamiseks hinnakirjad;

16) täidab muid talle õigusaktiga pandud ülesandeid, samuti ministri või ministeeriumi kantsleri antud ülesandeid.

**3. peatükk**

**Ameti juhtimine**

**§ 8.****Ameti juht**

Ametit juhib peadirektor, kelle nimetab ametisse ja vabastab ametist minister ministeeriumi kantsleri ettepanekul. Peadirektori äraolekul täidab tema ülesandeid ministri või tema volitatud isiku määratud teenistuse direktor.

**§ 9.****Peadirektor**

(1) Peadirektor:

1) juhib ameti tööd ja korraldab ise või teenistuse direktori kaudu ameti tegevust ja tema pädevusse kuuluvate ülesannete täitmist;

2) koordineerib, suunab ja kontrollib talle vahetult alluva ametniku ja töötaja (edaspidi koos *teenistuja*) ning struktuuriüksuse tööd;

3) teostab järelevalvet teenistuja ülesannete täitmise üle;

4) esindab ametit ning annab üld- ja erivolituse ameti esindamiseks, määrab teenistuskoha, mida täitev teenistuja tegutseb haldusmenetluses haldusorgani nimel, ja ametikoha, mida täitev ametnik osaleb väärteomenetluses kohtuvälise menetleja nimel;

5) vastutab ameti tegevust korraldava õigusakti täpse ja otstarbeka täitmise eest ning annab aru ministrile;

6) tagab ameti sisekontrollisüsteemi rakendamise ja vastutab selle tulemuslikkuse eest;

7) nimetab ametikohale ametniku ja vabastab ametikohalt ameti koosseisu kuuluva ametniku ning sõlmib töötajaga töölepingu ja lõpetab selle;

8) kinnitab ameti arengu- ja tegevuskava, struktuuriüksuse põhimääruse, teenistuskoha ametijuhendi, teabehalduse korra ning muu ameti töökorraldust reguleeriva dokumendi;

9) kehtestab hankekorra ja iga-aastase hankeplaani;

10) sõlmib oma pädevuse piires lepingu või annab volituse lepingu sõlmimiseks;

11) kehtestab ameti pakutavate tasuliste teenuste hinnakirjad;

12) moodustab vajaduse korral nõuandva õigusega alalise või ajutise komisjoni, nõukogu ja töörühma ning määrab nende ülesanded ja töökorra;

13) korraldab ameti valdusesse antud riigivara heaperemeheliku kasutamise kooskõlas riigivaraseadusega;

14) esitab ministrile ettepaneku ameti tulude ja kulude eelarve kohta ning valvab eelarve täpse ja otstarbeka täitmise üle;

15) esitab ministrile ettepaneku ameti tegevusvaldkonna ja teenuse otstarbekamaks korraldamiseks ning arvestab oma tegevuses eri ministeeriumide valitsemisalas olevate ameti tegevusvaldkondade ühtseks koordineerimiseks moodustatud nõukogu, komisjoni ja töörühma ettepanekutega;

16) täidab talle seadusega, Vabariigi Valitsuse määruse või korraldusega, ministri määruse või käskkirjaga või kirjaliku või suulise korraldusega pandud muid ülesandeid.

(2) Peadirektoril on õigus anda teenistusküsimuses käskkirju ning ameti asjaajamise korraldamiseks kirjalikke korraldusi.

**§ 10.****Teenistuse direktor**

(1) Ameti koosseisus on viis teenistuse direktori ametikohta. Strateegilise ruumiplaneerimise teenistuse direktorit nimetatakse ka riigiarhitektiks.

(2) Teenistuse direktor:

1) täidab talle ametijuhendiga pandud teenistuskoha ülesandeid;

2) juhib ja korraldab osakonnajuhataja kaudu talle alluvate osakondade tööd;

3) koordineerib osakondade koostööd oma vastutusvaldkonnas;

4) esindab ametit oma pädevuse ja peadirektorilt saadud volituste piires;

5) annab oma pädevuse piires haldusakte ja kirjalikke korraldusi;

6) sõlmib oma pädevuse piires lepinguid;

7) teeb peadirektorile ettepaneku ameti eelarve koostamise ja eelarvevahendite kasutamise kohta;

8) osaleb ameti tegevusvaldkonnaga seotud poliitika strateegia, arengukava ja rahvusvahelise arengudokumendi väljatöötamisel ning vastutab nende elluviimise eest oma vastutusvaldkonnas;

9) osaleb ameti ülesannete täitmise nõuetekohaseks korraldamiseks vajaliku õigusakti ja haldusakti eelnõu väljatöötamisel;

10) kontrollib talle alluva struktuuriüksuse tegevust reguleerivate õigusaktide nõuete õiguspärast, täpset, õigeaegset ja otstarbekat täitmist;

11) täidab peadirektori antud muid ülesandeid.

(3) Teenistuse direktori vastutusvaldkond, täpsemad teenistusülesanded, pädevus, õigused ja vastutus määratakse peadirektori käskkirjaga kehtestatud ametijuhendis ja struktuuriüksuse põhimääruses.

**4. peatükk**

**Ameti struktuur, struktuuriüksuste põhiülesanded ja juhtimine**

**§ 11.****Ameti struktuur**

(1) Teenistuskohtade koosseisu ja teenistuskohtade liigituse teenistusgruppideks kehtestab minister või tema volitusel peadirektor käskkirjaga.

(2) Ameti struktuuriüksused on teenistus ja osakond. Teenistuse koosseisu võib kuuluda osakond. Osakonna koosseisu võivad kuuluda bürood.

(3) Struktuuriüksuse ülesanded ja juhtimine sätestatakse peadirektori käskkirjaga kehtestatud struktuuriüksuse põhimääruses.

**§ 12.****Ameti struktuuriüksused**

Ameti struktuuriüksused on:

1) strateegilise ruumiplaneerimise teenistus;

2) ruumiandmete ja maakatastri teenistus;

3) maaparanduse ja riigimaade teenistus;

4) digiteenuste teenistus;

5) tugiteenistus.

**§ 13. Ameti teenistused ja nende põhiülesanded**

(1) Strateegilise ruumiplaneerimise teenistuse põhiülesanded on suunata riigi ruumilist arengut, arendada kohaliku omavalitsuse üksuste suutlikkust kvaliteetse elukeskkonna kujundamisel, analüüsida ameti haldusalas olevate riigimaade eesmärgipärast kasutamist, korraldada maade hindamist, anda heakskiitu ja arvamusi planeeringutele ning täita muid seadusest tulenevaid ülesandeid.

(2) Ruumiandmete ja maakatastri teenistuse põhiülesanded on korraldada ruumiandmeid ja andmehõivet ning tagada andmete ajakohasus, avaldada ruumiandmeid, pidada maakatastrit ja geodeetilist süsteemi, hallata Eesti põhikaarti ning täita muid seadusest tulenevaid ülesandeid.

(3) Maaparanduse ja riigimaade teenistuse põhiülesanded on korraldada riigieesvoolude maaparandushoiutöid, maaparandushoiukava koostamist ja selle täitmist ning maakuivendusseisundi ja maaparanduse keskkonnamõjuseiret, teha maaparanduse ja maakasutuse järelevalvet, läbi viia ja suunata reformimata maale omandi määramist ja muid riigimaadega seotud maatoiminguid, teha maakorraldustoiminguid, pidada arvestust ministeeriumi valitsemisel olevate riigimaade üle, mille valitseja volitatud asutus on amet, ning täita muid seadusest tulenevaid ülesandeid.

(4) Digiteenuste teenistuse põhiülesanded on tagada andmete koostalitlus ja andmekvaliteet ning digiteenusteülene kasutajatugi, proaktiivselt koondada, hallata, väärindada ning avalikustada maa-ja ruumiandmekogude andmeid, kaardistada ameti infotehnoloogilise arengu vajadusi, juhtida infotehnoloogiliste arenduste projekte ning täita muid seadusest tulenevaid ülesandeid.

(5) Tugiteenistuse põhiülesanded on korraldada ameti õiguslikku tegevust ja esindamist, korraldada riigihankeid, riigimaade hooldust ja korrashoidu, personalitööd ja töökeskkonna kujundamist, teabehaldust ja kommunikatsiooni, finantsarvestust ja -aruandlust, arhiivitööd ja halduskorraldust ning täita muid seadusest tulenevaid ülesandeid.

**§ 14.****Väljaspool struktuuriüksust asuv teenistuskoht**

(1) Ameti struktuuri võib kuuluda väljaspool struktuuriüksust asuv teenistuskoht.

(2) Väljaspool struktuuriüksust asuva teenistuskoha puhul nimetab ametikohale ja vabastab ametikohalt ametniku ning sõlmib ja lõpetab töötajaga töölepingu peadirektor, kes kehtestab ka ametniku või töötaja ametijuhendi.

(3) Väljaspool struktuuriüksust asuval teenistuskohal oleva teenistuja ülesanded, alluvus, õigused ja vastutus määratakse kindlaks ametijuhendis või töölepingus.

**5. peatükk**

**Komisjon, nõukogu, töörühm**

**§ 15.****Komisjon, nõukogu ja töörühm**

(1) Peadirektor võib ameti tegevusvaldkonnas moodustada nõuandva õigusega alalise või ajutise komisjoni, nõukogu või töörühma.

(2) Komisjon moodustatakse peadirektori käskkirjaga, milles määratakse komisjoni liikmed, töökord ja ülesanded ning nende täitmise tähtajad.

(3) Komisjoni liikmeks võib määrata teise valitsusasutuse ametniku ja töötaja asjaomase valitsusasutuse juhi ettepanekul. Komisjoni töösse võib kaasata väljaspool riigiteenistust oleva isiku tema nõusolekul.

**6. peatükk**

**Ameti ümberkorraldamine ja tegevuse lõpetamine**

**§ 16.****Ameti ümberkorraldamine ja tegevuse lõpetamine**

Amet korraldatakse ümber või selle tegevus lõpetatakse seaduses sätestatud korras.

**7. peatükk**

**Rakendussätted**

**§ 17.****Määruse kehtetuks tunnistamine**

Majandus- ja tööstusministri 17. detsembri 2024. a määrus nr 83 „Maa- ja Ruumiameti põhimäärus“ (RT I, 27.12.2024, 18) tunnistatakse kehtetuks.

**§ 18.****Määruse jõustumine**

Määrus jõustub 1. septembril 2025. a.

(Allkirjastatud digitaalselt)

Erkki Keldo  
Majandus- ja tööstusminister

(Allkirjastatud digitaalselt)

Ahti Kuningas  
Kantsler